Document ID: 31993R3513

Ir-Regolament tal-Kunsill (KE) Nru 3513/93
ta’ l-14 ta’ Diċembru 1993
li jemenda r-Regolament (KEE) Nru 3220/84 li jiddetermina l-iskala Komunitarja għall-gradazzjoni tal-karkassi tal-majjal
IL-KUNSILL TA’ L-UNJONI EWROPEA,
Wara li kkunsidra t-trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 2759/75 tad-29 ta’ Ottubru 1975 dwar l-organizzazzjoni komuni tas-suq fil-laħam tal-majjal [1], u b’mod partikolari l-Artikoli 2 u 4 (5) tiegħu,
Wara li kkunsidra l-proposta tal-Kummissjoni,
Billi l-Artikolu 2 tar-Regolament (KEE) Nru 3220/84 [2] iddefinixxa l-preżentazzjoni ta’ ‘karkassa tal-majjal’ li għandha tiġi wżata biex jiġi stabbilit il-piż tiegħu u l-kontenut tad-dgħif; billi studju Komunitarju reċenti wera li n-negozju f’ħafna Stati Membri jidderoga minn din il-preżentazzjoni fejn għandhom x’jaqsmu x-xaħam ‘flare’, il-kliewi u d-dijaframma; billi din id-drawwa twassal għal differenza fil-kontenut tad-dgħif tal-karkassi minn Stat Membru għall-ieħor u tqiegħed fil-periklu l-applikazzjoni uniformi ta’ l-iskala Komunitarja tal-gradazzjoni u tikkomplika l-komparabbilità tar-riżultati ta’ l-istima; billi hu għalhekk neċessarju li tiġi definita b’mod aktar preċiż il-preżentazzjoni tal-karkassa tal-majjal permezz ta’ l-esklużjoni tat-tliet partijiet imsemmija hawn fuq;
Billi, għal raġunijiet kummerċjali, ħafna biċċeriji qed jipproduċu karkassi tal-majjal mingħajr il-ġilda; billi l-Istati Membri għandhom jiġu awtorizzati biex jaraw li jkun hemm din ix-xorta ta’ preżentazzjoni fit-territorju tagħhom;
Billi d-dissezzjoni totali bħala mezz biex jiġi kkalkulat il-piż totali tal-muskoli ħomor irrigati jikkostitwixxi proċess twil u għali; billi huwa għalhekk ġustifikat li jiġi permess l-użu tad-dissezzjoni parzjali kif ukoll it-tħollija għall-Istati Membri li jadattaw aktar malajr il-metodi tal-gradazzjoni tagħhom għall-progress tekniku,
ADOTTA DAN IR-REGOLAMENT:
Artikolu 1
Ir-Regolament (KEE) Nru 3220/84 qiegħed b’hekk jiġi emendat kif ġej:
1. L-Artikolu 2(1) għandu jinbidel b’dan li ġej:
"1. Għall-finijiet ta’ dan ir-Regolament, "karkassa tal-majjal" għandha tfisser il-ġisem ta’ majjal maqtul, imbattal mid-demm u svixxrat, sħiħ jew maqsum matul il-linja tan-nofs, mingħajr ilsien, lanżit, dwiefer, organi ġenitali, xaħam ‘flare’, kliewi u dijaframma.
Rigward il-majjali maqtula fit-territorju tagħhom, l-Istati Membri jistgħu jiġu awtorizzati biex jieħdu ħsieb li jkun hemm preżentazzjoni differenti tal-karkassi tal-majjal jekk waħda mill-kundizzjonijiet li ġejjin tkun osservata:
- jekk il-prattika kummerċjali normali fit-territorju tagħhom tkun differenti mill-preżentazzjoni standard definita fl-ewwel subparagrafu,
- jekk il-ħtiġiet tekniċi jkunu jippermettu,
- jekk il-karkassi tal-majjal ikunu bil-ġilda mneħħija b’mod uniformi."
2. fl-Artikolu 2(3), l-ewwel subparagrafu għandu jinbidel b’dan li ġej:
"3. Għall-finijiet ta’ dan ir-Regolament, il-kontenut tad-dgħif ta’ karkassa tal-majjal għandu jkun ir-relazzjoni bejn:
- il-piż totali tal-muskoli ħomor irrigati sakemm dawn ikunu jistgħu jiġu mifruda b’sikkina, u
- il-piż tal-karkassa.
Il-piż totali tal-muskoli ħomor irrigati jinkiseb jew bid-dissezzjoni totali tal-karkassa jew b’dissezzjoni parzjali tal-karkassa jew b’taħlita ta’ dissezzjoni totali jew parzjali bbażata fuq metodi statistiċi ppruvati adottati skond il-proċedura stabbilita fl-Artikolu 24 tar-Regolament (KEE) Nru 2759/75."
3. dan li ġej għandu jiżdied wara l-Artikolu 3(1), l-ewwel subparagrafu:
"Fejn għandhom x’jaqsmu l-majjali maqtula fit-territorju tagħhom, l-Istati Membri jistgħu jiġu awtorizzati biex jippermettu l-klassifika qabel l-użin, skond il-proċedura stabbilita fl-Artikolu 24 tar-Regolament (KEE) Nru 2795/75."
Artikolu 2
Dan ir-Regolament għandu jidħol fis-seħħ fl-1 ta’ Lulju 1994.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Diċembru 1993.

Labels: 12
17
6